社日喜晴分韻得前字
作者：劉學箕
朝代：宋

paragraphs: 夜來急雨淙飛簷，脫驚紅日輝潭川。
梨花有情朝露重，柳带無力春風顛。
傍簾新燕低拂掠，入檻戯蝶相聯翩。
今晨天氣亦佳爾，一春未見茲晴暄。
綠陰林下笑聲好，簫鼓賽社祈豐年。
金穰屢豐豈不好，米賤更苦人無錢。
太公九府法已弊，楮幣印出私相權。
所司轉變無善策，低昂用否難流傳。
縣官那更租稅急，白紙不問黄榜蠲。
窮民非負實無有，里正罰責殊可憐。
吾儂雖樂此日美，釂白醉倒春風前。
却愁烟雨暗春晚，米價頓長民憂煎。